Drōgo wojna światowo – nojsrogszy kōnflikt zbrojny we historyji świata, kery trwoł ôd 1 wrześnio 1939 do 2 wrześnio 1945 (we Ojropie do 8 moja 1945) a ôbejmowoł zasiyngym wojynnych działań bezma coko Ojropa, wschodnio a połedniowo-wschodnio Azyjo, pōłnocno Afrika, tajle Bliskigo Wschodu a wszyjske ôceany. Niykere tajle wojny rozgrywoły sie nawet we Arktice a Pōłnocnyj Americe. Krōm bezma wszyjskimi państwōma ojropejskymi, broły we nij udzioł głōwne państwa Pōłnocnyj a Połedniowyj Ameriki, Australiji a Azyji. Głōwnymi strōnōma kōnfliktu bōły państwa ôsi a państwa koalicyji antyhitlerowskij (alijōnty).